b'\n_START_ARTICLE_\nOhrid erkebisped\xc3\xb8mme\n_START_SECTION_\nHistorie\n_START_PARAGRAPH_\nDen f\xc3\xb8rste biskopen av dagens Ohrid (den gang Lychnidos) er dokumentert fra 343, men byen var antakelig bispesete f\xc3\xb8r den tid. Byen falt til \xc3\x98stromerriket (Bysants) ved riksdelingen i 395 og ble innlemmet i det f\xc3\xb8rste bulgarske riket rundt 840. Da det bulgarske rike antok kristendommen i 863, ble Ohrid rikets kirkelige og \xc3\xa5ndelige sentrum med b\xc3\xa5de bispesete og betydelige kirker, klostre og l\xc3\xa6resteder (skolen i Ohrid)._NEWLINE_Rundt 970 flytta den bulgarske tsaren og den bulgarsk-ortodokse patriarken sine residenser fra Preslav til Ohrid. I\xc2\xa0noen ti\xc3\xa5r var patriarken av Bulgaria dermed samtidig erkebiskop av Ohrid. Den bysantinske keiseren Basileios II oppheva imidlertid det bulgarske patriarkatet i 1018, men gjorde samtidig Ohrid og hele Bulgaria erkebisped\xc3\xb8mme til en autokefal kirke, bare underlagt keiseren. Erkebisped\xc3\xb8mmets kirkeprovins omfatta p\xc3\xa5 dette tidspunktet 31 suffraganbisped\xc3\xb8mmer i (deler av) dagens Albania, Bulgaria, Hellas, Kosovo, Nord-Makedonia, Romania og Serbia.\n_START_SECTION_\nMiddelalder\n_START_PARAGRAPH_\nOhrid erkebisped\xc3\xb8mmet mista etter hvert flere bisped\xc3\xb8mmer blant annet til den nygrunnlagte bulgarsk-ortodokse kirke, det serbisk-ortodokse erkebisped\xc3\xb8mmet Pe\xc4\x87 og det \xc3\xb8kumeniske patriarkat. P\xc3\xa5 slutten av 1200-tallet omfatta Ohrids kirkeprovins bare elleve bisped\xc3\xb8mmer. Erkebisped\xc3\xb8mmets status som autokefal kirke ble derimot bevart b\xc3\xa5de under bulgarsk (fra 1198), serbisk (fra 1334) og osmansk styre (fra ca. 1400)._NEWLINE_Som straff for st\xc3\xb8tte av fienden under tyrkerkrigene ble Ohrid erkebisped\xc3\xb8mmet oppheva av de osmanske herskerne i 1767. Den autokefale kirka slutta \xc3\xa5 eksistere, dens bisped\xc3\xb8mmer ble lagt til det \xc3\xb8kumeniske patriarkat, og Ohrid ble avvikla som bispesete og istedenfor lagt under Prespa bisped\xc3\xb8mme.\n_START_SECTION_\nNygrunnleggelse\n_START_PARAGRAPH_\nMakedonias ortodokse h\xc3\xb8rte fra 1870 til det bulgarske eksarkat og fra 1920 til det serbiske patriarkat. Fra 1940-tallet fantes det bestrebelser etter \xc3\xa5 gjenopprette Ohrid erkebisped\xc3\xb8mme. Patriark German av Serbia oppfylte \xc3\xb8nsket i 1959 ved \xc3\xa5 oppnevne Dositej Stojkovski til erkebiskop av Ohrid og \xc3\xa5 utstyre erkebisped\xc3\xb8mmet med autonomi (selvstyre)._NEWLINE_P\xc3\xa5 kirkas tredje synode i 1967 erkl\xc3\xa6rte den seg selv for autokefal, dvs. l\xc3\xb8ste seg ensidig fra den serbisk-ortodokse kirke. Den serbiske synoden ford\xc3\xb8mte dette skrittet som skismatisk, dvs. som en urettmessig splittelse. F\xc3\xb8lgelig ble autokefaliet heller ikke anerkjent av de andre ortodokse kirkene.\n_START_SECTION_\nSplittelse\n_START_PARAGRAPH_\nSamtaler mellom den makedonske og den serbiske ortodokse kirke resulterte i 2002 i en avtale, som bl.a. ville ha garantert Ohrid erkebisped\xc3\xb8mme full autonomi innenfor den serbiske kirka. Selv om biskopene i den makedonske delegasjonen hadde akseptert avtalen, ble den senere forkasta av den makedonske synoden og regjeringen._NEWLINE_Biskop Jovan av Vardar og prestene i hans bisped\xc3\xb8mme f\xc3\xb8lte seg imidlertid forplikta til avtalen. Etter at den serbisk-ortodokse kirke hadde ordinert ytterligere to biskoper, ble Jovan i 2005 bekrefta som serbisk-ortodoks, men autonom metropolitt av Skopje og erkebiskop av Ohrid. Dermed var Ohrid erkebisped\xc3\xb8mme splitta i to konkurrerende fl\xc3\xb8yer._NEWLINE_Tilhengerne av det autonome erkebisped\xc3\xb8mmet ble umiddelbart forfulgt av de makedonske myndighetene. 2002 ble biskop Jovan uten rettskraftig dom kasta ut av katedralen hans av politiet. Mellom 2002 og 2005 ble flere klostre \xc3\xb8delagt, prester, munker og nonner kasta ut, trakassert og/eller banka opp av politi resp. maskerte, bev\xc3\xa6pna menn. Erkebiskop Jovan ble i 2005 d\xc3\xb8mt til 18 m\xc3\xa5neders fengsel for \xc3\xa5 ha opphissa til religi\xc3\xb8st hat og i 2006 til 24 m\xc3\xa5neders fengsel for underslag. Etter kraftige internasjonale reaksjoner ble han sluppet ut av fengsel i 2007.'